# **REZOLUŢIA**

# **Mesei rotunde**

***Strategia Securității Naționale a Republicii Moldova: actualități și perspective***

**Chișinău, 11 februarie 2016**

***Organizatori****: Institutul de Cercetări Juridice și Politice al Academiei de Științe a Moldovei în parteneriat cu Consiliul Suprem de Securitate al Republicii Moldova și coparticipare a reprezentanților societății civile și ai autorităților publice centrale*

Participanții la masa rotundă cu genericul *Strategia Securității Naționale a Republicii Moldova: actualități și perspective,* printre care membri ai comunității științifice, reprezentanți ai societății civile, ai autorităților publice centrale, experți în domeniul securității naționale și internaționale:

* **salută** inițiativa desfășurării acestui eveniment, care a întrunit o participare atât de reprezentativă, în vederea abordării aspectelor conceptuale, tipologice și practice ale proiectului noii Strategii a Securității Naționale a Republicii Moldova;
* **susțin** eforturile comune ale autorităților publice, a comunității academice și societății civile de a continua reforma sectorului de securitate, luând în considerare noile transformări geopolitice regionale, care afectează profund nivelul de bunăstare al societății;
* **manifestă** profundă îngrijorare în raport cu actuala stare de lucruri din Republica Moldova și din regiune, care subminează realizarea reformelor și dezideratul de integrare europeană a Republicii Moldova;
* **consideră** necesar a orienta eforturile comune ale societății civile, ale comunității științifice și ale autorităților publice spre reluarea reformelor democratice, în special în domenii precum asigurarea statului de drept, combaterea corupției, realizarea plenară a reformei justiției, reformarea sistemului financiar-bancar, modernizarea Forțelor Armate, soluționarea sustenabilă a conflictului transnistrean.

În cadrul dezbaterilor și discuțiilor lansate de participanții mesei rotunde: (a) **au fost abordate** cele mai importante și recente evoluții ale mediul internațional, regional și național de securitate, (b) **au fost discutate** imperativele strategice de securitate ale Republicii Moldova, (c) **au fost analizate** riscurile și amenințările la adresa securității naționale a Republicii Moldova și (d) **au fost trasate** obiectivele și sarcinile în implementarea politicii naționale de securitate.

În consecință, au fost formulate următoarele concluzii și recomandări pentru realizarea plenară a reformei sectorului de securitate națională a Republicii Moldova:

1. Discutarea și aprobarea proiectului Strategiei Securității Naționale a Republicii Moldova (SSN) în cadrul Consiliului Suprem de Securitate și realizarea demersurilor necesare în vederea propunerii acestui document strategic pentru dezbatere și aprobare de către Parlament.
2. Realizarea demersurilor către autoritățile publice centrale în vederea revizuirii Strategiilor de Securitate Sectoriale, care să detalieze acțiunile de contracarare a riscurilor, amenințărilor și vulnerabilităților sectoriale identificate în SSN.
3. Elaborarea unui mecanism de monitorizare a implementării Planului de Acțiuni a Strategiei Securității Naționale a Republicii Moldova, bazat pe indicatori calitativi și cantitativi, inclusiv cu participarea societății civile. De asemenea, crearea unei unități permanente de monitorizare, analiză și prognoză a evenimentelor interne, regionale, internaționale de factură politică, economică, socială care au impact asupra sectorului de securitate națională cu scopul de adapta acțiunile și contra-acțiunile de diminuarea a amenințărilor și vulnerabilităților apărute.
4. Inițierea unui dezbateri publice cu privire la subiectul neutralității Republicii Moldova din perspectiva vulnerabilității acestui principiu constituțional pentru securitatea politică și militară a țării și identificarea mecanismelor adecvate și reale de asigurare a securității naționale.
5. Examinarea oportunităților de consolidare a parteneriatului cu Uniunea Europeană și Alianța Nord-Atlantică în vederea susținerii proceselor de reformare a sectorului de securitate și apărare al Republicii Moldova la standarde europene de interoperabilitate.

**Adoptată la 11 februarie 2016, mun. Chișinău**